Diari Oficial de la Generalitat Valenciana


Sumari del DOGV 7667, del 27-11-2015 (2015/9608)

RESOLUCIÓ de 24 de novembre de 2015, del conseller d'Economia Sostenible, Sectors Productius, Comerç i Treball, per la qual es deleguen atribucions en determinats òrgans i unitats administratives de la Conselleria.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7667

Data del DOGV
:   27-11-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9608


Data del document
:   24-11-2015

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Anàlisi jurídica

 Descriptors 

:   * Conselleria d'Economia, Indústria, Turisme i Ocupació

RESOLUCIÓ de 24 de novembre de 2015, del conseller d'Economia Sostenible, Sectors Productius, Comerç i Treball, per la qual es deleguen atribucions en determinats òrgans i unitats administratives de la Conselleria. [2015/9608]  
Per mitjà del Decret 7/2015, de 29 de juny ?modificat pel Decret 10/2015, de 6 de juliol, i el Decret 12/2015, de 16 de setembre?, tots aquests del president de la Generalitat, s'han determinat les conselleries en què s'organitza l'Administració de la Generalitat. Les esmentades normes organitzatives han sigut completades per mitjà del Decret 9/2015, de 30 de juny, del president de la Generalitat, pel qual es determinen les secretaries autonòmiques en què s'estructura la Presidència de la Generalitat i les conselleries. El Decret 103/2015, de 7 de juliol ?modificat pel Decret 110/2015, de 17 de juliol, el Decret 130/2015, de 4 de setembre, i el Decret 147/2015, de 18 de setembre- tots aquests del Consell, estableix l'estructura orgànica bàsica de la Presidència i de les conselleries de la Generalitat, amb la finalitat d'adoptar les mesures organitzatives necessàries amb vista a establir l'estructura bàsica directiva de la seua Administració.  
Partint d'aquesta estructura orgànica bàsica, el Decret 157/2015, de 18 de setembre, del Consell, aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, pel qual s'efectua una nova configuració, tant de l'àmbit competencial del departament com de la seua estructura organitzativa, i es regulen les funcions dels òrgans superiors i del nivell directiu, així com dels màxims nivells administratius.  
Els canvis organitzatius produïts en l'esmentada estructura aconsellen realitzar la delegació de determinades atribucions, amb vista a aconseguir la màxima agilitat i eficàcia administratives.  
En virtut d'això, i de conformitat amb el que disposen els articles 28 i 63 de la Llei 5/1983, de 30 de desembre, del Consell, l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 59 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, resolc:  
  
  
Primer. De les delegacions en la Secretaria Autonòmica  
Delegar en la persona titular de la Secretaria Autonòmica d'Economia Sostenible, Sectors Productius, Comerç i Treball l'exercici de les atribucions següents:  
1. La resolució de recursos de reposició que corresponguen a la persona titular de la Conselleria d'Economia Sostenible, Sectors Productius, Comerç i Treball, contra actes dictats per aquesta, bé directament o la resolució dels quals haguera delegat, en matèries de competència de l'esmentada secretaria autonòmica.  
2. La resolució dels procediments tramitats per a delimitar la responsabilitat patrimonial de l'Administració, a què es refereix la normativa reguladora del procediment administratiu comú, que puguen instar-se com a conseqüència de la seua actuació o dels òrgans que depenguen d'aquesta.  
3. L'exercici de la potestat sancionadora atribuïda per les lleis sectorials en matèries pròpies de la seua competència.  
4. L'exercici de les atribucions que li corresponen en matèria de tramitació i aprovació de planejament de desenvolupament com a conseqüència de les seues competències sectorials, d'acord amb el que disposa la normativa urbanística vigent, exceptuades les delegades expressament en la persona titular de la direcció general competent en matèria d'energia, d'acord amb el que disposa el resolc quart de la present resolució.  
  
Segon. De les delegacions en la Sotssecretaria  
Delegar en la persona titular de la Sotssecretaria de la Conselleria d'Economia Sostenible, Sectors Productius, Comerç i Treball l'exercici de les atribucions següents:  
1. Les facultats ordinàries en matèria de contractació administrativa i de dret privat relatives a contractes l'import de licitació dels quals no supere els 200.000 euros, IVA exclòs, i la firma dels actes i documents comptables corresponents, inclosa la devolució d'avals i la resta de garanties.  
2. Les facultats relatives a la tramitació i incidències posteriors de l'expedient, inclosa la devolució d'avals i la resta de garanties, relatives a contractes l'import de licitació dels quals supere els 200.000 euros, IVA exclòs, a excepció de les facultats relatives a l'adjudicació, formalització del contracte i, si és el cas, modificació, resolució i suspensió d'aquest.  
3. Els actes resolutoris relatius a l'autorització de l'ús privatiu de béns immobles de domini públic i a l'explotació dels patrimonials afectes a la Conselleria d'Economia Sostenible, Sectors Productius, Comerç i Treball.  
4. Els actes i documents de retenció de crèdit, autorització de la despesa, disposició de crèdit, reconeixement d'obligacions i proposta de pagament, dins dels límits legals i reglamentaris, referits a qualsevol capítol de l'estat de despeses del pressupost de la Conselleria, excepte els delegats expressament a altres òrgans en la present resolució, així com el pagament d'interessos de demora que es puguen meritar en qualsevol expedient de despesa.  
5. La devolució d'avals i la resta de garanties, exceptuades les delegades específicament en la present resolució.  
6. L'exercici de les facultats que corresponguen a la persona titular de la Conselleria d'Economia Sostenible, Sectors Productius, Comerç i Treball, en matèria pressupostària, d'acord amb el que estableix la normativa vigent sobre la hisenda pública de la Generalitat, així com en les seues lleis de pressupostos i la resta de normativa aplicable.  
  
7. La facultat de firmar els documents administratius i comptables que siguen necessaris per a la formalització d'ingressos i fons extrapressupostaris, exceptuant-ne la delegada expressament en la persona titular de la direcció general competent en matèria de cooperativisme, d'acord amb el que disposa el resolc sext de la present resolució.  
  
8. L'exercici de les funcions atribuïdes per la normativa vigent a la persona titular del departament en matèria de personal, inclòs l'exercici de la potestat disciplinària sobre el personal al servei de la Conselleria.  
  
9. La resolució de recursos de reposició que corresponguen a la persona titular de la Conselleria d'Economia Sostenible, Sectors Productius, Comerç i Treball, en els supòsits no previstos en l'apartat 1, del punt primer d'aquesta resolució, contra actes adoptats per aquesta, bé directament o la resolució dels quals haguera delegat.  
10. La resolució dels procediments instats per a delimitar la responsabilitat patrimonial de l'Administració, als quals es refereix la normativa reguladora del procediment administratiu comú, i que no resulten atribuïts a la Secretaria Autonòmica d'acord amb l'apartat 2 del resolc primer d'aquesta resolució  
11. La facultat de resoldre les reclamacions prèvies a la via judicial civil i laboral.  
12. La revisió d'ofici dels actes administratius nuls de ple dret que, de conformitat amb la normativa vigent, li corresponga adoptar a la persona titular de la Conselleria d'Economia Sostenible, Sectors Productius, Comerç i Treball.  
13. La declaració de lesivitat dels actes administratius anul·lables dictats pels òrgans de la Conselleria.  
  
Tercer. De les delegacions en les direccions generals  
Delegar en les persones titulars de les direccions generals d'aquesta conselleria l'exercici de les atribucions següents:  
1. Les facultats ordinàries en matèria de contractació administrativa i de dret privat respecte a les unitats adscrites a cada una d'aquestes, relatives a contractes l'import dels quals no supere els 18.000 euros, IVA exclòs, així com els actes i documents comptables corresponents, dins del seu àmbit competencial, a excepció del pagament d'interessos de demora.  
2. Els actes i documents de retenció de crèdit, autorització de la despesa, disposició de crèdit, reconeixement d'obligacions i proposta de pagament, dins dels límits legals i reglamentaris dins del seu àmbit competencial, de les transferències corrents i de capital.  
3. La devolució dels ingressos indeguts dins del seu àmbit competencial.  
4. La resolució de les incidències que es produïsquen després de la concessió de transferències corrents i de capital en els seus respectius àmbits competencials, incloent-hi la minoració de les subvencions concedides com a conseqüència de qualsevol tipus de circumstància prevista en la normativa vigent.  
5. La incoació i resolució dels expedients de revocació i reintegrament de transferències corrents i de capital, dins dels seus respectius àmbits competencials, en els supòsits previstos en la normativa vigent.  
  
6. Els actes i documents de retenció de crèdit, autorització de despesa, disposició de crèdit, reconeixement d'obligacions i proposta de pagament, dins dels límits legals i reglamentaris, referits a la secció 20 del pressupost, en funció de la matèria relativa als seus respectius àmbits competencials.  
  
Quart. De les delegacions en la direcció general competent en matèria d'energia  
Delegar en la persona titular de la direcció general competent en matèria d'energia l'exercici de les atribucions que corresponen a la persona titular de la Conselleria d'Economia Sostenible, Sectors Productius, Comerç i Treball en matèria de mines, incloses les atribucions de tramitació i aprovació de planejament de desenvolupament d'acord amb la normativa urbanística vigent en l'esmentada matèria, així com l'exercici de les atribucions corresponents a la devolució d'avals, fiances i la resta de garanties en matèria d'energia.  
  
Cinqué. De les delegacions en la direcció general competent en matèria de comerç  
Delegar en la persona titular de la direcció general competent en matèria de comerç:  
1. L'exercici de les atribucions que corresponguen a la persona titular de la Conselleria d'Economia Sostenible, Sectors Productius, Comerç i Treball en matèria d'autorització d'establiments comercials d'impacte territorial.  
2. Les resolucions i actes en expedients relatius a la implantació o modificació de preus i tarifes subjectes al règim d'autorització i comunicació, en el marc de la normativa vigent sobre la matèria.  
  
3. L'atorgament i l'expedició del Document de Qualificació Artesana, a què es refereix l'article nové de la Llei de la Generalitat Valenciana 1/1984, de 18 d'abril, d'ordenació de l'artesania.  
4. Les resolucions corresponents a la funció de tutela sobre les cambres de comerç, indústria, servicis i navegació de la Comunitat Valenciana i el seu Consell, d'acord amb el que disposa la Llei 3/2015, de 2 d'abril, de la Generalitat, de Cambres Oficials de Comerç, Indústria, Servicis i Navegació de la Comunitat Valenciana.  
  
Sisé. De les delegacions en la direcció general competent en matèria de cooperativisme  
Delegar en la persona titular de la direcció general competent en matèria de cooperativisme la facultat de firmar els documents administratius i comptables que siguen necessaris per a la formalització de fons extrapressupostaris, en execució dels acords del Consell Valencià del Cooperativisme.  
  
Seté. De les delegacions en la direcció general competent en matèria de treball  
Delegar en la persona titular de la direcció general competent en matèria de treball la resolució de les ajudes que es concedeixen anualment per a compensar econòmicament els àrbitres designats d'acord amb el que disposa el Decret 194/2015, de 23 d'octubre, del Consell.  
  
  
Huité. De les delegacions en la Secretaria General Administrativa  
Delegar en la persona titular de la Secretaria General Administrativa l'exercici de les facultats relatives a la gestió de les despeses de personal, compresa la firma de tots els documents administratius i de gestió comptable que siguen necessaris per a la preparació i execució de les esmentades despeses, excepte el pagament dels interessos de demora que pogueren produir-se.  
  
Nové. De les delegacions en les direccions territorials  
Delegar en les persones titulars de les direccions territorials d'aquesta conselleria l'exercici de les atribucions següents:  
1. L'exercici de les facultats ordinàries de contractació administrativa i de dret privat, respecte dels serveis adscrits a cada un d'aquests, relatives a contractes l'import dels quals siga inferior a 18.000 euros, IVA exclòs, a excepció del pagament d'interessos de demora.  
2. La devolució dels ingressos indeguts dins del seu àmbit competencial.  
  
Deu. De les delegacions en els serveis territorials  
Delegar en les persones titulars de les direccions dels serveis territorials d'aquesta conselleria, l'exercici de les facultats ordinàries de contractació administrativa i de dret privat, respecte de les unitats adscrites a cada un d'aquests, relatives a contractes l'import dels quals siga inferior a 6.000 euros, IVA exclòs, a excepció del pagament d'interessos de demora.  
  
Onze. De la revocació i avocació  
La present delegació d'atribucions podrà ser revocada en qualsevol moment per l'òrgan delegatori, de conformitat amb el que estableix l'article 63.5 de la Llei 5/1983, de 30 de desembre, del Consell.  
Les atribucions delegades en la present resolució podran ser avocades, en els termes i amb els requisits que estableix la normativa aplicable.  
  
Dotze. De la constància expressa de la delegació i la no subdelegació  
Les resolucions o actes administratius que s'adopten en virtut d'aquesta delegació indicaran expressament aquesta circumstància i es consideraran dictats per l'òrgan delegatori.  
Les atribucions exercides per delegació no podran ser objecte de delegació en un altre òrgan.  
  
Tretze. De les suplències de les persones titulars dels òrgans delegats  
1. En cas d'absència, vacant o malaltia del titular de l'òrgan en qui es deleguen facultats, aquestes seran exercitades per aquells òrgans que estableix el reglament orgànic i funcional de la Conselleria i, si és el cas, per la persona titular de la unitat administrativa a qui se li haja atribuït la suplència.  
2. En cas d'absència, vacant o malaltia de les persones titulars de les direccions territorials de la Conselleria, les competències delegades seran assumides per les persones titulars dels serveis territorials de la conselleria que corresponga per raó de la matèria de què es tracte. En cas d'absència, vacant o malaltia simultània d'aquestes últimes, les competències delegades seran assumides per les persones titulars dels serveis territorials relacionats en l'article 22 del Reglament orgànic i funcional de la Conselleria, i per aqueix ordre.  
3. En virtut del que disposa l'article 22.5 del Reglament orgànic i funcional de la Conselleria, les funcions que com a autoritat laboral corresponen a les persones titulars de les direccions territorials de la Conselleria, quan es produïsca la seua absència, vacant o malaltia, seran suplides, en tot cas, per la persona titular del servei territorial competent en matèria de treball.  
  
Catorze. De la revocació d'anteriors delegacions  
Queden revocades les delegacions que s'oposen al que estableix la present resolució i, en especial:  
- La delegació d'atribucions efectuada per Resolució d'1 de febrer de 2013, del conseller d'Economia, Indústria, Turisme i Ocupació, per la qual es deleguen atribucions en determinats òrgans i unitats administratives de la Conselleria d'Economia, Indústria Turisme i Ocupació.  
  
  
Quinze. De l'entrada en vigor  
La present resolució produirà efectes des de l'endemà de la publicació en el Diari Oficial de la Comunitat Valenciana.  
  
València, 24 de novembre de 2015.- El conseller d'Economia Sostenible, Sectors Productius, Comerç i Treball: Rafael Climent González.